Il-Kummissjoni Ewropea ilha xhur sħaħ tibni portafoll ta' diversi vaċċini, ibbażati fuq teknoloġiji differenti, bi prezzijiet ġusti. Portafoll komuni u diversifikat ta' vaċċini jimmassimizza l-probabbiltajiet tagħna li niksbuhom fuq l-iskala meħtieġa u malajr kemm jista' jkun. L-għażla ta' diversi fornituri żżid il-probabbiltajiet li jkun hemm aċċess aktar rapidu għal vaċċin wieħed jew aktar li jirnexxu. Barra minn hekk, meta n-negozjati jsiru b'mod konġunt, il-kapaċità tal-akkwist tkun akbar u l-kundizzjonijiet bħall-prezzijiet u l-ħinijiet tal-konsenja jistgħu jkunu aktar vantaġġużi. S'issa, il-portafoll ta' vaċċini tal-UE jammonta għal 2.3 biljun doża, li huma aktar milli biżżejjed biex tiġi protetta l-popolazzjoni kollha tal-UE. L-Istati Membri kollha qablu ma' dan l-approċċ? L-Istati Membri kollha approvaw dan l-approċċ, li huwa l-qofol tal-Istrateġija tal-UE għall-Vaċċini. Fil-Kunsill Ewropew f'Ġunju 2020, l-Istati Membri tal-Unjoni Ewropea taw mandat lill-Kummissjoni biex torganizza l-akkwist konġunt tal-vaċċini. B'riżultat ta' dan, il-Kummissjoni Ewropea tat bidu għal taħditiet mal-manifatturi tal-vaċċini l-aktar promettenti. In-negozjati minn min jitwettqu? In-negozjati mal-fornituri tal-vaċċini jitwettqu mill-Kummissjoni, flimkien ma' Tim Konġunt ta' Negozjar. Il-membri tat-Tim Konġunt ta' Negozjar, li jirrappreżentaw seba' Stati Membri, jinħatru minn Kumitat ta' Tmexxija. Il-Kumitat ta' Tmexxija jiddiskuti u janalizza l-aspetti kollha tal-kuntratti tal-Ftehim ta' Xiri bil-Quddiem (APA) qabel l-iffirmar. L-Istati Membri kollha tal-UE huma rappreżentati f'dan il-Kumitat, li jiltaqa' kull ġimgħa. Kif jiġu nnegozjati l-Ftehimiet ta' Xiri bil-Quddiem? It-Tim tan-Negozjati l-ewwel jorganizza taħditiet esploratorji mal-kumpanija biex isir jaf jekk hemmx bażi komuni biżżejjed biex jingħata bidu għal negozjati kuntrattwali dettaljati. Jekk iva, tintbagħat sejħa għall-offerti lill-kumpanija, li mbagħad trid tipproponi offerta. Meta ż-żewġ naħat jiffinalizzaw ix-xogħol kuntrattwali, jiġi konkluż APA. Dan jiġi diskuss u maqbul mal-Kumitat ta' Tmexxija. Il-konklużjoni ta' APA teħtieġ l-approvazzjoni tal-Kummissjoni. Jekk l-APA jipprevedi obbligu li l-Istati Membri jixtru dożi tal-vaċċin, l-Istati Membri jkollhom ħamest ijiem ta' xogħol biex jinnotifikaw li ma jixtiqux jipparteċipaw. Il-kuntratt jiġi ffirmat biss jekk mill-inqas erba' Stati Membri jkunu lesti li jintrabtu bih. APA kif inhu differenti minn kuntratt għall-konsenji? Waqt il-proċess tan-negozjati, l-Istati Membri jgħidu lill-Kummissjoni kemm-il doża ta' ċertu vaċċin ikunu jixtiequ jordnaw. Iżda mbagħad, ladarba jintwera li l-vaċċini jkunu sikuri u effettivi, huwa f'idejn l-Istati Membri li jixtruhom meta jsiru disponibbli. Il-Kummissjoni ma tiffirmax kuntratti għal konsenji lejn pajjiżi individwali. Il-Ftehimiet ta' Xiri bil-Quddiem jippermettu lill-Kummissjoni tiżgura ċertu numru ta' dożi. Wara, ikun f'idejn l-Istati Membri li jixtru dawn id-dożi, li jattivaw opzjonijiet potenzjali inklużi fl-APA biex jordnaw dożi addizzjonali, u li jikkonkludu kuntratti speċifiċi mal-kumpaniji. S'issa x'kienu r-riżultati ta' dan l-approċċ konġunt? L-UE żgurat 2.3 biljun doża, abbażi ta' ftehimiet ma' sitt kumpaniji differenti: Barra minn hekk, il-Kummissjoni kkonkludiet taħditiet ma' Novavax, għal sa 200 miljun doża, u ma' Valneva, għal sa 60 miljun doża. Il-vaċċini prodotti minn tnejn minn dawn il-kumpaniji ġew approvati u tqiegħdu fis-suq mill-Kummissjoni: BioNTech/Pfizer (21 ta' Diċembru 2020) u Moderna (6 ta' Jannar 2021). Il-vaċċini min japprovahom? Żviluppatur tal-vaċċini li jixtieq iqiegħed vaċċin fis-suq fl-UE irid jitlob awtorizzazzjoni għall-kummerċjalizzazzjoni għal dak il-vaċċin. It-talba titressaq lill-Aġenzija Ewropea għall-Mediċini (EMA), li tivvaluta s-sikurezza, l-effikaċja u l-kwalità tal-vaċċin. Jekk l-EMA tagħti rakkomandazzjoni pożittiva, il-Kummissjoni tkun tista' tipproċedi bl-awtorizzazzjoni tal-vaċċin fis-suq tal-UE. X'kienu l-kriterji biex jiġi deċiż liema vaċċini għandhom jiġu ordnati? Il-kapaċità tal-produzzjoni u l-kapaċità li l-vaċċini jitwasslu f'waqthom huma l-kunsiderazzjonijiet ewlenin. Kriterji oħra jinkludu kwistjonijiet ta' responsabbiltà fir-rigward tal-kuntratti u l-prezzijiet kollha. Biex jiġi deċiż jekk Ftehim ta' Xiri bil-Quddiem għandux jiġi konkluż, ġew ikkunsidrati l-kriterji mhux eżawrjenti li ġejjin: X'inhu l-prezz tal-vaċċin? Il-vaċċini jridu jkunu affordabbli. Dan huwa wkoll parti mir-raġunament biex l-akkwist isir flimkien, bħala tim: dan inaqqas l-ispejjeż għal kulħadd u jagħtina pożizzjoni ta' negozjar aktar b'saħħitha. Fir-rigward tal-prezzijiet, il-kumpaniji kollha jeħtieġu li tali informazzjoni kummerċjali sensittiva tibqa' kunfidenzjali bejn il-firmatarji tal-kuntratt. Id-dettalji tal-kuntratti konklużi huma magħrufa mill-Kummissjoni u mis-27 Stati Membri kollha, li jieħdu d-deċiżjonijiet għall-vaċċin tal-għażla tagħhom u jħallsu l-prezz tax-xiri. Anke wara l-konklużjoni ta' kuntratt mal-UE, il-manifatturi għad se jkollhom interess li jikkummerċjalizzaw il-vaċċini tagħhom fis-suq dinji bl-aħjar mod possibbli. Għalhekk, hemm interess leġittimu min-naħa tal-kumpaniji, li għamlu investimenti kbar ħafna fir-riċerka u fil-kapaċità tal-produzzjoni, biex it-termini tal-kuntratti mal-UE ma jsirux pubbliċi waqt din il-fażi ta' kompetizzjoni globali intensa. Minħabba obbligu kuntrattwali, f'dan l-istadju l-Kummissjoni ma tistax tindika l-ipprezzar speċifiku għal kull doża. Il-Kummissjoni mmobilizzat fondi biex iżżid il-kapaċità tal-produzzjoni tal-fornituri li ffirmat APAs magħhom. Ipprovdiet aktar minn EUR 2 biljun mill-Istrument għall-Appoġġ ta' Emerġenza. L-Istati Membri qablu li jikkontribwixxu EUR 750 miljun oħra. Punt u prinċipju importanti huwa li l-prezz tal-vaċċin irid ikun l-istess għall-Istati Membri kollha tal-UE. Min jiddeċiedi kemm-il vaċċin jirċievi Stat Membru? L-Istati Membri jindikaw jekk humiex interessati f'vaċċin partikolari, u xi kwantità jkunu jridu jixtru, kmieni fil-fażi tan-negozjati ma' kumpanija. Ladarba jiġi konkluż il-kuntratt, il-vaċċini jiġu allokati skont gwida għat-tqassim, abbażi tad-daqs tal-popolazzjoni. B'hekk l-Istati Membri jirċievu l-vaċċini skont l-istess kundizzjonijiet, fuq bażi pro rata u bl-istess prezz. Bejniethom, l-Istati Membri jistgħu jagħmlu aġġustamenti tal-kwantitajiet ta' vaċċini, skont il-ħtiġijiet tagħhom. Pereżempju, Stat Membru jista' jiddeċiedi li ma jixtrix vaċċini addizzjonali mill-opzjonijiet innegozjati, f'liema każ Stati Membri oħra jistgħu jieħdu f'idejhom dawk l-opzjonijiet u jixtru aktar dożi minn dak il-vaċċin partikolari. Min jordnahom il-vaċċini? L-Istati Membri jordnaw il-vaċċini direttament mingħand il-fornituri, filwaqt li, pereżempju, jindikaw il-kronoloġija u l-post ta' konsenja tal-vaċċini, u jispeċifikaw l-aspetti loġistiċi. Min jiddistribwixxi l-vaċċini? Il-konsenja liċ-ċentri ta' distribuzzjoni nazzjonali tiġi żgurata mill-manifatturi. Id-distribuzzjoni ulterjuri fiċ-ċentri tal-vaċċinazzjoni tiġi żgurata mill-Istati Membri, li huma responsabbli wkoll għall-vaċċinazzjoni tal-popolazzjoni tagħhom. Il-produtturi għandhom biżżejjed kapaċità biex jimmanifatturaw il-vaċċini? Diġà hemm kapaċità sostanzjali tal-produzzjoni tal-vaċċin fl-UE. Il-Kummissjoni appoġġat iż-żieda fil-kapaċità tal-produzzjoni, u għadha impenjata li tagħmel dan. Forniet flus minn qabel biex tappoġġa l-kapaċitajiet ta' produzzjoni tal-fornituri kollha tal-vaċċini li ffirmat kuntratti magħhom, u dan ippermetta li jiġu prodotti volumi akbar ta' vaċċini. Il-Bank Ewropew tal-Investiment qed jipprovdi appoġġ finanzjarju addizzjonali, appoġġat mill-baġit tal-UE. Dan, pereżempju, kien il-każ għal CureVac u BioNTech. Il-kapaċità ta' provvista fi ħdan l-UE hija wkoll wieħed mill-kriterji ewlenin li tqiesu waqt in-negozjati mal-kumpaniji. X'kienet l-iskeda ta' żmien tan-negozjati mal-fornituri tal-vaċċini? Ġunju 2020 11 Il-Bank Ewropew tal-Investiment (BEI) u BioNTech jikkonkludu ftehim ta' finanzjament ta' dejn ta' EUR 100 miljun biex jiġi appoġġat il-programm tal-vaċċin tal-kumpanija u biex tiżdied il-kapaċità tal-produzzjoni tagħha. 17 L-adozzjoni tal-Istrateġija tal-UE għall-Vaċċini Jibdew in-negozjati mas-sitt kumpaniji kollha Lulju 31 Konklużjoni tat-taħditiet esploratorji ma' Sanofi-GSK Awwissu 13 Konklużjoni tat-taħditiet esploratorji ma' Johnson & Johnson 14 Il-Kummissjoni tapprova APA (Ftehim ta' Xiri bil-Quddiem) ma' AstraZeneca (għax-xiri ta' 300 miljun doża tal-vaċċin, b'opzjoni ta' xiri ta' 100 miljun doża oħra) 20 Konklużjoni tat-taħditiet esploratorji ma' CureVac 24 Konklużjoni tat-taħditiet esploratorji ma' Moderna 27 Dħul fis-seħħ tal-APA ma' AstraZeneca Settembru 9 Konklużjoni tat-taħditiet esploratorji ma' BioNTech Pfizer 18 Dħul fis-seħħ tal-APA ma' Sanofi-GSK (opzjoni ta' xiri ta' sa 300 miljun doża tal-vaċċin ta' Sanofi-GSK) Ottubru 8 Il-Kummissjoni tapprova l-APA ma' Johnson & Johnson (xiri ta' vaċċini għal 200 miljun persuna, u opzjoni għal vaċċini għal 200 miljun persuna oħra) 21 Dħul fis-seħħ tal-APA ma' Johnson & Johnson Novembru 11 Il-Kummissjoni tapprova l-APA ma' BioNTech Pfizer (xiri ta' 200 miljun doża, kif ukoll opzjoni biex jintalbu sa 100 miljun doża oħra) 19 Il-Kummissjoni tapprova l-APA ma' CureVac (xiri ta' 225 miljun doża, flimkien ma' opzjoni għal 180 miljun doża oħra) 20 Dħul fis-seħħ tal-APA ma' Johnson & Johnson 25 Il-Kummissjoni tapprova l-APA ma' Moderna (xiri ta' 80 miljun doża, kif ukoll opzjoni biex jintalbu sa 80 miljun doża oħra) 30 Dħul fis-seħħ tal-APA ma' CureVac Diċembru 4 Dħul fis-seħħ tal-APA ma' Moderna 15 Il-Kummissjoni tadotta deċiżjoni biex teżerċita opzjoni ta' sa massimu ta' 100 miljun doża addizzjonali (BioNTech Pfizer) u 80 miljun doża addizzjonali (Moderna) 17 Konklużjoni tat-taħditiet esploratorji ma' Novavax (100 miljun doża, kif ukoll opzjoni ta' 100 miljun doża addizzjonali) Jannar 2021 8 Proposta biex jinxtraw 200 miljun doża addizzjonali tal-vaċċin ta' BioNTech Pfizer (bl-opzjoni li jinxtraw 100 miljun doża oħra) 12 Konklużjoni tat-taħditiet esploratorji ma' Valneva (30 miljun doża, kif ukoll opzjoni ta' 30 miljun doża addizzjonali) Il-kuntratti mal-kumpaniji huma disponibbli pubblikament? Il-kuntratti huma protetti għal raġunijiet ta' kunfidenzjalità, li hija ġġustifikata minħabba n-natura kompetittiva ħafna ta' dan is-suq globali. Il-kumpaniji kollha jeħtieġu li tali informazzjoni kummerċjali sensittiva tibqa' kunfidenzjali bejn il-firmatarji tal-kuntratt. Dan sabiex jiġu protetti n-negozjati sensittivi kif ukoll l-informazzjoni relatata man-negozju, bħall-informazzjoni finanzjarja u l-pjanijiet ta' żvilupp u ta' produzzjoni. L-iżvelar ta' informazzjoni kummerċjali sensittiva jaffettwa l-proċess tal-offerti b'mod negattiv u għandu konsegwenzi potenzjalment estensivi fuq il-kapaċità tal-Kummissjoni li twettaq il-kompiti tagħha, kif stabbilit fl-istrumenti ġuridiċi li jiffurmaw il-bażi tan-negozjati. Wara ftehim mal-kumpanija, il-Kummissjoni ppubblikat il-kuntratt tal-ftehim ta' xiri bil-quddiem ma' CureVac. Għal aktar informazzjoni Vaċċini sikuri kontra l-COVID-19 għall-Ewropej *Aġġornament tas-26 ta' Jannar 2021, fl-16:19.